Saksalaisten sotilaiden hautausmaa (Vantaa)

Saksalaisten sotilaiden hautausmaa (Deutscher Soldatenfriedhof) on Honkanummen hautausmaan yhteydessä Vantaalla oleva hautausmaa, johon on haudattu pääasiassa toisen maailmansodan aikana Suomen alueella kuolleita saksalaisia sotilaita.

Alueelle on alun perin haudattu 364 toisen maailmansodan ja kuusi ensimmäisen maailmansodan aikana kaatunutta saksalaista sotilasta. Lisäksi sinne on haudattu 201 saksalaista merisotilasta, jotka hukkuivat Suomenlahdella 12. joulukuuta 1944 hävittäjäalusten Z 35 ja Z 36 upotessa. Hukkuneiden nimet on kaiverrettu muistomerkkiin, joka sijaitsee pyöreällä aukiolla metsätien päässä. Muut haudat on sijoiteltu maastoon pieniksi ryhmiksi metsäpolkujen varrelle. Hautausmaan suunnitteli saksalainen kuvanveistäjä ja professori Gustav Seitz. Sinne on myöhemmin siirretty vielä lisää rintamilta löytyneitä saksalaisten sotilaiden jäännöksiä.Ritva Markkula: Sankarihaudat ja muistomerkit kertovat (osio Saksalaisten sankarihaudat Suomessa), s. 147–150 teoksessa: Tuula Hockman (toim.): Levähdyspaikka: Vantaan seurakuntien hautausmaat keskiajalta nykypäivään. Vantaan seurakuntayhtymä ja Kirjapaja Oy, Helsinki 2004.

Hautausmaan taustalla on Saksassa 1919 perustettu Volksbund Deutsche Kriegsgräberfürsorge (Sotilashautahuollon Kansallisliitto) -niminen kansalaisjärjestö, joka huolehtii maailmansodissa kaatuneiden saksalaisten haudoista eri puolilla maailmaa. Suomen rintamilla kaatui toisen maailmansodan aikana noin 15 000 saksalaista sotilasta, jotka haudattiin ensin kenttähautoihin. Pääosa niistä sijaitsi Lapissa lähellä itärajaa, nykyisellä Venäjän alueella. Saksalaiset vapaaehtoiset ja suomalaiset poliisit kokosivat Suomen puolelle jääneet saksalaiset vainajat vuosina 1952–1959 kahdelle sotilashautausmaalle, Honkanummelle ja Rovaniemen Norvajärven hautausmaalle. Norvajärvelle koottiin Oulun ja Lapin läänien alueille ja Honkanummelle muualle Suomeen haudatut. Hautausmaiden rakentamisen mahdollisti Länsi-Saksan taloudellinen tuki. Honkanummen saksalainen hautausmaa vihittiin käyttöön 30. elokuuta 1963, päivää ennen Norvajärveä.

Ensimmäisen maailmansodan kaatuneita saksalaisia on haudattu Suomessa 22:lle hautausmaalle.

Hautausmaan kiviaidan rakensivat 1950-luvulla saksalaisnuoret kesätyönään.Honkanummen hautausmaa 14.5., Puistolan kotisivut, viitattu 29.9.2010 (osoite päivetty 9.8.2017 Hautausmaan alkuperäinen sisäänkäynti suljettiin, kun Lahden moottoritie rakennettiin.Turistina Vantaan hautausmailla,  Vantaan Lauri 18.7.2001. Viitattu 29.9.2010 (Arkistoitu linkki)

Lähteet

 Aiheesta muualla 

 Helsinki-Honkanummi  Volksbund Deutsche Kriegsgräberfürsorge
 Kuvia Saksalaisten sotilaiden hautausmaalta (Archive.org)
 Tietokanta, josta voi nimellä etsiä saksalaisille sotilashautausmaille haudattuja vainajia.
 Saksalais-suomalaiset kunnostustalkoot Honkanummen sotilashautausmaalla Saksan suurlähetystö (Archive.org)
 Weltkriegsopfer: Das Online-Gedenkbuch (Archive.org) 



Luokka:Itä-Hakkila
Luokka:Saksalaisjoukot Suomessa 1940–1945
Luokka:Vantaan hautausmaat